Wall Street Journal: Neovisno izvješće kritizira Kofija Annana
"Očit je sukob interesa - Kofi Annan nije pratio što mu sin radi, jer je ovaj očito koristio svoje ime i poziciju za osobnu korist"
Dnevnik Wall Street Journal piše o izvješću, koje su naručili Ujedinjeni narodi, o nepravilnostima i mogućoj korupciji u programu “Nafta za hranu” – a koje bi moglo biti neugodno i po glavnog tajnika svjetske organizacije, Kofija Annana. Program Nafta za hranu omogućio je tijekom devedesetih režimu Saddama Husseina, koji je bio pod oštrim sankcijama, da od novca zarađenog prodajom nafte kupuje hranu i druge robu ne-vojne prirode. No otkrilo se da je Saddam primio mito u vrijednosti od oko dvije milijarde dolara od tvrtki koje su željele poslovati s Bagdadom. Istraga – čiji se rezultati očekuju u utorak - nastoji utvrditi kolika je odgovornost svjetske organizacije. Wall Street Journal očekuje da će se u izvješću često spominjati odgovornost sina Kofija Annana, koji je do 1998. radio za jednu švicarsku firmu, koja je pak poslovala sa iračkim diktatorom. Očit je sukob interesa – piše Wall Street Journal – i Kofi Annan će biti kritiziran što nije pratio što mu sin radi, jer je ovaj očito koristio svoje ime i poziciju za osobnu korist. Međutim, piše newyorški dnevnik, istraga nije pronašla dokaze da je čelnik Ujedinjenih naroda osobno intervenirao kako bi poslovi bili dani određenim firmama. Sin Kofija Annana radio je kao savjetnik švicarske tvrtke Cotecna u zapadnoj Africi. Ona ga je plaćala i nakon što je za nju prestao raditi – samo da se ne zaposli kod neke konkurentske firme, piše Wall Street Journal. ******* Dnevnik Minneapolis Star Tribune komentira vijest da će bivši predsjednik Jimmy Carter biti na čelu neovisne komisije koja treba razmotriti stanje američkog izbornog sustava i predložiti promjene koje će ga poboljšati. “Šteta što projekt financira jedno sveučilište, Sveučilište American iz Washingtona, a ne Kongres. No, Kongres bi trebao rezultate primijeniti, iako se lako može dogoditi da će ih političari ignorirati” – piše ovaj dnevnik iz Minnesote. Jimmy Carter je najavio da će se posebno pozabaviti problemom biračke apatije – na izborima za predsjednika često glasa tek nešto više od polovice odraslih Amerikanaca, na lokalnim izborima i znatno manje. Dnevnik iz Minneapolisa smatra da bi se trebalo razmisliti o ukidanju takozvanog “elektorskog koledža” te uvođenju izravnog glasanja za predsjednika države. Također, zalaže se za ujednačenje metode glasanja. Naime u svakom se izbornom okrugu u Americi različito glasa, negdje elektronski, negdje bušeći glasački listić čeličnom polugom a negdje se listić ispunjava olovkom. Tako bi se izbjegla mogućnost da netko manipulirajući strojem lažira rezultat – piše Minneapolis Star Tribune. (aw)